TARYBOS REGLAMENTAS (EB) Nr. 1153/2007
2007 m. rugsėjo 26 d.
iš dalies keičiantis Reglamentą (EB) Nr. 2597/97, nustatantį papildomas taisykles dėl bendro geriamam pienui skirto pieno ir pieno produktų rinkos organizavimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
Tarybos reglamento (EB) Nr. 2597/1997 (2) 3 straipsnyje nustatyti geriamuoju pienu laikomi produktai, visų pirma jų riebumas.
(2)
Kad pasirengimo stojimui laikotarpiu galiojusias nacionalines taisykles būtų lengviau pakeisti Bendrijos taisyklėmis, neseniai į ES įstojus naujoms valstybėms narėms, buvo priimta keletas pereinamojo laikotarpio nukrypti leidžiančių nuostatų.
(3)
Atsižvelgiant į skirtingus vartojimo įpročius valstybėse narėse ir į tai, kad nukrypti leidžiančios nuostatos baigia galioti, tikslinga leisti kaip geriamą pieną parduoti kitokio riebumo nei trijų nurodytų kategorijų produktus.
(4)
Kad būtų suprantama vartotojams, vis dėlto toks pienas neturėtų būti vadinamas nenugriebtu pienu, pusiau nugriebtu pienu ar nugriebtu pienu, o jo riebumo procentinis dydis turėtų būti aiškiai nurodytas ant pakuotės.
(5)
Reglamentą (EB) Nr. 2597/97 reikėtų atitinkamai iš dalies keisti,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2597/97 3 straipsnio 1 dalis papildoma šia pastraipa:
„Termiškai apdorotas pienas, kuriame esantis riebalų kiekis neatitinka pirmos pastraipos b, c ir d punktuose nustatytų reikalavimų, laikomas geriamuoju pienu su sąlyga, kad riebalų kiekis yra aiškiai nurodytas taikant dešimtainę sistemą ir lengvai įskaitomas, ant pakuotės pažymint „… % riebalų“. Toks pienas nevadinamas nenugriebtu pienu, pusiau nugriebtu pienu arba nugriebtu pienu.“
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas nuo 2008 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. rugsėjo 26 d.